Antennariidae - Wikipedia
Die Hengelaars (Antennariidae) is 'n vis-familie wat hoort tot die orde Lophiiformes. Daar is veertien genera met vier en veertig spesies wat hoort tot dié familie en nege van die spesies kom aan die Suid-Afrikaanse kus voor.
Die meeste spesies van die familie het 'n tentakel (esca) aan die voorkop met vier takkies aan waarmee hulle prooi nader lok - vandaar die eienaardige naam. Die kieue openinge is twee gaatjies agter en onder die pektorale vinne se basis. Die grootte van die vis wissel van 3 – 36 cm.
Die familie is meesters in die tegniek van kamoeflering. Hulle het die vermoë om by die agtergrond in te skakel of plante soos alge, sponse of alg bedekte rots na te maak. Op hierdie manier vermy hulle roofvisse (hulle wil nie sponse eet nie) en lok prooi (wat wil kossoek in die alge) nader.
Die vis kan 'n prooi insluk wat net so groot soos hyself is. Die vis kan enige prooi binne 'n afstand van 'n lyf lengte vinniger insluk as wat 'n kobra kan pik. Die familie leef in water wat tot 300 m diep is.